Na temelju članka 10. Zakona o zaštiti od buke ( „Narodne Novine“, broj 30/09 ) i članka 32. Statuta Grada Šibenika („Službeni glasnik Grada Šibenika“, broj 8/10 i 5/12), Gradsko vijeće Grada Šibenika, na 31. sjednici od 10. srpnja 2012.godine, donosi

**ODLUKU  
o lokacijama i uvjetima za održavanje javnih skupova**

**i manifestacija na području Grada Šibenika kod kojih, pri održavanju,**

**postoji mogućnost prekoračenja dopuštene razine buke**

Članak 1.

Ovom se Odlukom određuju lokacije na kojima se u Gradu Šibeniku mogu održavati javni skupovi i organizirati zabavne i sportske priredbe i druge aktivnosti na otvorenom ili u zatvorenom prostoru za stanovništvo i goste ( u daljnjem tekstu: javna događanja ) pri održavanju kojih postoji mogućnost prekoračenja dopuštenih razina buke određenih propisom koji regulira najviše dopuštene razine buke u sredini u kojoj ljudi rade i borave.

Članak 2.

Radi zadovoljavanja potreba za održavanjem javnih događanja dozvoljava se prekoračenje dopuštenih razina buke za vrijeme održavanja javnih događanja na slijedećim lokacijama:

1. Javne površine na području stare gradske jezgre, odnosno ulice: Obala palih omladinaca, Prvoboraca, Dinka Zavorovića, Kralja Držislava i Božidara Petranovića, trgovi: Republike Hrvatske, Četiri Bunara, Palih šibenskih boraca, Ivana Pavla II, Pavla Šubića I, Ivana Gorana Kovačića, Kralja Držislava, Dobrić i Poljana, te tvrđave: Sv. Mihovila, Sv.Nikole i Šubičevac.
2. Nogometna igrališta, sportske dvorane i drugi sportski objekti.
3. Sportsko rekreacijski centar „Banj“ i plaže Rezalište i Jadrija.
4. Ex vojarna Bribirski knezovi.

Osim navedenih područja, javna događanja se mogu organizirati i na drugim lokacijama, koja će za svako događanje zasebno, Zaključkom odrediti gradonačelnik Grada Šibenika.

Članak 3.

Organizator javnog događanja dužan je pismeni zahtjev za odobrenje prekoračenja dopuštenih razina buke pri održavanju predmetnog događanja dostaviti odgovarajućem Upravnom odjelu Grada Šibenika.

U zahtjevu se navodi datum i lokacija održavanja javnog događanja te procjena visine i trajanja prekoračenja buke pri njegovom održavanju.

O zahtjevu odlučuje gradonačelnik Zaključkom kojim se u slučaju odobrenja prekoračenja dopuštenih razina buke određuju uvjeti i trajanje prekoračenja.

Članak 4.

Putovi za dolaženje i odlaženje sudionika navedenih događanja u smislu ove odluke su svi pristupni prometni pravci-javne prometne površine do navedenog područja sukladno postojećoj ili privremenoj regulaciji prometa, odnosno privremenom ograničenju prometa od strane prometne policije.

Članak 5.

Prekoračenje buke na javnom događanju ne može trajati duže od šest sati i mora prestati najkasnije u 03.00 sata, u razdoblju od 1. lipnja do 30. rujna, a u razdoblju od 1. listopada do 31. svibnja najkasnije u 1.00 sat.

Članak 6.

U cilju omogućavanja organiziranja javnih događanja koja svojim karakterom i vremenom trajanja zahtijevaju određivanje uvjeta drugačijih od uvjeta propisanih ovom Odlukom, iste će svojim Zaključkom utvrditi gradonačelnik Grada Šibenika za svaku manifestaciju posebno.

Članak 7.

Ova Odluka stupa na snagu danom donošenja, a objavit će se u „Službenom glasniku Grada Šibenika“.

KLASA:351-01/12-01/9  
URBROJ:2182/01-03/1-12-1  
Šibenik, 29. lipnja 2012.

GRADSKO VIJEĆE GRADA ŠIBENIKA

PREDSJEDNIK

mr.sc. Goran Grguričin

Obrazloženje:

Člankom 10. Zakona o zaštiti od buke propisana je obveza jedinica lokalne samouprave da svojom Odlukom odredi ulice, dijelove ulica i naselja, trgove i druge lokacije u kojima je moguće prekoračiti dopuštene razine buke prigodom održavanja javnih skupova i organiziranja razonode, zabavnih i športskih priredbi i drugih aktivnosti na otvorenom ili u zatvorenom prostoru za stanovništvo i goste. Istom Odlukom potrebno je odrediti putove za dolaženje i odlaženje sudionika navedenih događanja.

Stoga se predlaže donošenje predmetne odluke.